
Ucraina aflată în război cu Rusia discută cu un grup tot mai larg de ţări 


pentru a conveni cu acestea acorduri bilaterale care să cuprindă 
angajamente de securitate, în timp ce continuă eforturile pentru a-şi 
atinge obiectivul strategic de a adera la NATO şi insistă pentru obţinerea 
ajutorului militar extern necesar în faţa invaziei ruse, scrie Reuters 
miercuri într-o analiză referitoare la acordurile de securitate dorite de 


Kiev. 


Pasul iniţial către încheierea unor astfel de acorduri este o declaraţie 
comună pe care statele din Grupul celor şapte ţări cele mai dezvoltate (G7) 
au semnat-o la summitul NATO desfăşurat anul trecut la Vilnius, text ce 
menţionează stabilirea unor „aranjamente şi angajamente de securitate pe 


termen lung” cu Ucraina, care să fie negociate bilateral cu această ţară. 


Printre înțelegerile sugerate astfel se numără continuarea furnizării de 
ajutor militar Kievului, susţinerea industriei militare ucrainene, instruirea 
soldaţilor ucraineni, cooperarea în materie de transfer de informaţii şi 


sprijinirea apărării cibernetice. 


Declaraţia menţionează şi desfăşurarea imediată de consultări cu Ucraina 
pentru stabilirea „următorilor paşi adecvaţi” în eventualitatea unui „viitor 


atac armat al Rusiei” asupra teritoriului ucrainean. 


Intre timp, peste 30 de state care susţin Ucraina în războiul cu Rusia au 
semnat această declaraţie întocmită de G7, care ea în sine nu este un acord 
de securitate în sensul celor negociate bilateral de Kiev cu statele dispuse 


să semneze astfel de acorduri. 


În viziunea Kievului, aceste acorduri trebuie să cuprindă angajamente de 
securitate concrete şi semnificative, dar ele nu trebuie să fie nicidecum un 
substitut al aderării Ucrainei la NATO. 


„Au existat speculaţii conform cărora dacă vom încheia suficiente acorduri 
de acest fel, atunci nu mai avem nevoie de aderare. Greşit! Avem nevoie de 
apartenenţa la NATO”, a indicat Ihor Jovkva, consilier de politică externă 


al preşedintelui ucrainean Volodimir Zelenski. 


Regatul Unit al Marii Britanii şi Irlandei de Nord a fost prima ţară care a 
semnat un acord de securitate cu Ucraina, valabil pentru o perioadă de 


zece ani, Kievul sperând ca până atunci să intre în NATO. 


Potrivit guvernului de la Londra, acordul a formalizat o serie de măsuri de 
sprijin pe care Marea Britanie „le-a furnizat şi va continua să le furnizeze 
pentru securitatea Ucrainei, inclusiv transferuri de informaţii, securitate 
cibernetică, instrucţie militară şi sanitară, şi cooperare industrială în 


sectorul apărării”. 


Conform aceluiaşi acord semnat cu Marea Britanie, aceasta din urmă s-a 
angajat să desfăşoare cu Ucraina consultări într-un termen de 24 de ore 
dacă aceasta din urmă se confruntă cu un nou atac din partea Rusiei şi să 
furnizeze Kievului în acest caz o asistenţă de securitate „rapidă şi 
consistentă”. Londra va oferi astfel „echipamente militare moderne în 
toate domeniile necesare, precum şi asistenţă economică; (de asemenea) 


va impune Rusiei costuri economice şi de altă natură”. 


Acordul de securitate încheiat de Ucraina cu Marea Britanie cuprinde şi 


anexe secrete. „Există anexe ale acordului, care sunt top secret. În aceste 


anexe definim domeniul concret, lucruri concrete, sfere concrete de 
aplicare. Iar acestea, îmi pare rău, nu vor fi cunoscute publicului sau 


agresorului, dar vor fi aplicate”, precizează consilierul lui Zelenski. 


Potrivit acestui consilier, Ucraina a desfăşurat până în prezent cel puţin 
două runde de negocieri asupra acordurilor de securitate cu toate statele 
din G7 (SUA, Canada, Germania, Regatul Unit, Franţa, Italia, Japonia). 
Alte peste zece ţări se află în faza activă a negocierilor cu Kievul ori ar 
urma să înceapă aceste negocieri curând, a adăugat Ihor Jovkva. Printre 


aceste ţări se numără Olanda, România, Polonia şi Danemarca. 

